Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget

Målrettet og effektiv regulering (REFIT): resultater og næste skridt

I. Indledning

Regulering er en væsentlig del af det moderne samfund og god forvaltningsskik. Regulering på EU-plan tilfører merværdi på områder som konkurrence, handel og det indre marked ved at skabe lige vilkår for erhvervslivet, arbejdstagere og forbrugere og derved give dem en række muligheder. Regulering beskytter også borgernes, forbrugernes og arbejdstagernes sundhed og sikkerhed. EU-lovgivningen skaber en fælles ramme ved at erstatte eller sikre en indbyrdes tilpasning af 28 forskellige nationale lovgivninger. Den gør det muligt for EU-medlemsstaterne at arbejde sammen om at sikre grundlæggende rettigheder og frihedsrettigheder eller skabe muligheder, som i deres natur er grænseoverskridende, såsom dem, der følger af internettet eller arbejdskraftens mobilitet, og at tackle problemer, der ikke lader sig standse af nationale grænser, bl.a. klimaændringer, miljøforurening samt trusler mod dyre- og plantesundheden. Den retlige og institutionelle ramme, hvor Kommissionen og Domstolen kontrollerer anvendelsen af lovgivningen, giver medlemsstaterne sikkerhed for, at EU-lovgivningen anvendes korrekt i hele EU. Samtidig beskyldes EU ofte for at anvende for mange krav, der kvæler virksomhederne, navnlig de mindste[1].

For at tage hensyn hertil har Kommissionen i de sidste fem år gjort en samordnet indsats for at forenkle lovgivningen og reducere de reguleringsrelaterede byrder. Siden 2005 har Kommissionen godkendt 660 initiativer med henblik på forenkling, kodificering og omarbejdning[2]. Der er blevet ophævet mere end 5 590 retsakter. Den nye lovgivningsmæssige ramme for produkter medfører en vigtig reguleringsmæssig forenkling, og virksomhedernes byrder reduceres på mange områder – landbrug, statistik, dyre- og plantesundhed, moms, transport, offentlige indkøb og årsregnskaber for blot at nævne nogle få. På det miljøpolitiske område er der blevet vedtaget rammedirektiver for vand, luft, industrielle emissioner og affald, der forenklede lovgivningsrammen, reducerede antallet af direktiver på hvert område og skabte fleksibilitet i forbindelse med gennemførelsen. Direktiver om sikkerhed og sundhed på arbejdspladsen gør det muligt for medlemsstaterne at skabe fleksibilitet for små virksomheder.

Den måde, hvorpå Kommissionen nu forbereder lovgivning, har ændret sig betydeligt. Der anvendes systematisk konsekvensanalyser og høring af interessenter i hele Kommissionen. Bureaukratiet er blevet mindsket med lidt mere end 25 %, som var det mål, der var fastsat i programmet for reduktion af administrative byrder. Principper og praksis vedrørende smart regulering er drivkraften bag Kommissionens indsats fra begyndelse til slutning. Der skal dog konstant pustes nyt liv i processen for at sikre dynamikken. Smart regulering er en løbende proces, ikke en engangsforanstaltning. Det er vigtigt at sikre, at EU-lovgivningen er formålstjenlig for at få Europa tilbage på sporet i retning af mere vækst og beskæftigelse. Derfor påbegyndte Kommissionen i december 2012 et program for målrettet og effektiv regulering (REFIT)[3]. REFIT er udtryk for Kommissionens løfte om hele tiden at sikre et enkelt, klart, stabilt og forudsigeligt regelsæt for virksomheder, arbejdstagere og borgere. Inden for rammerne af REFIT-programmet gennemgås hele EU-lovgivningen – for at indkredse byrder, uoverensstemmelser, mangler og ineffektive foranstaltninger og fremsætte de nødvendige forslag til opfølgning af konklusionerne af gennemgangen.

I denne meddelelse redegøres der for resultaterne af den screening, som Kommissionen offentliggjorde i august 2013[4]. Den kortlægger de områder, hvor Kommissionen vil sætte ind, og hvor den af hensyn til målrettet regulering har besluttet, at der for indeværende ikke er behov for at træffe foranstaltninger. Den kortlægger de udfordringer, som man stod over for i den første fase af gennemførelsen af REFIT-programmet, og giver et overblik over de næste skridt. Bilaget omhandler de foranstaltninger vedrørende målrettet regulering, der er ved at blive gennemført, eller som er blevet foreslået medlovgiverne.

II. Resultaterne af REFIT-screeningen

Screeningen viste, at Kommissionen har gjort meget i de seneste år for at sikre, at dens lovgivning er formålstjenlig og indebærer forenkling og reduktion af omkostningerne. Nogle initiativer er allerede i kraft, mens andre afventer medlovgivernes vedtagelse. Screeningen pegede også på områder, hvor der er behov for yderligere revision af lovgivningen (konsolidering, forenkling), og områder, hvor yderligere analyse (evaluering og kvalitetskontrol) er nødvendig for at forberede den reguleringsmæssige revision.

1. Hidtidige fremskridt og resultater

Resultaterne viste klart, at principperne om smart regulering er blevet integreret i udviklingen af politikker på alle politikområder, og at redskaberne til at sikre smart regulering (konsekvensanalyse, høring af interessenter og evaluering) anvendes konsekvent på alle politikområder.

Instrumenterne til smart regulering udgør en integrerende del af den politiske proces. I dag ledsages næsten alle forslag fra Kommissionen, der efter al sandsynlighed vil få betydelige virkninger, af en konsekvensanalyse, og der lægges stadig større vægt på den efterfølgende evaluering af politikken[5]. Kommissionen foretog 340 offentlige høringer og en række høringer af arbejdsmarkedets parter mellem 2010 og 2012 for at indsamle synspunkter fra borgere, arbejdsmarkedets parter og andre interessenter i erhvervslivet og civilsamfundet og kanalisere deres bemærkninger ind i processen med at udvikle og gennemgå politikkerne[6].

I de sidste ti år har Kommissionen indledt større reformer af sine politikker, der bl.a. sigter mod en betydelig forenkling og reduktion af de reguleringsrelaterede byrder. Se nedenstående eksempler.

Servicedirektivet har givet anledning til ændringer i den nationale lovgivning med sigte på at fjerne hundredvis af diskriminerende, ubegrundede eller uforholdsmæssigt strenge nationale krav. Godkendelsesordningerne blev forenklet i nøglesektorer såsom handel, lovregulerede erhverv, byggebranchen og turisterhvervet. Kommissionen samarbejder med medlemsstaterne for at fjerne hindringerne for levering af tjenesteydelser på tværs af grænserne for derved at sikre en ambitiøs gennemførelse af direktivet som fastsat i meddelelsen fra 2012[7]. Derudover fortsætter den sit arbejde i forbindelse med de lovregulerede erhvervs aktiviteter med henblik på at øge etableringsfriheden i den sektor[8].

Patentreformpakken, der skaber en enhedspatentbeskyttelse og en fælles patentdomstol, vil medføre væsentlige fordele og besparelser. De administrative omkostninger ved at meddele et enhedspatent, som er beskyttet i næsten alle medlemsstater, vil blive reduceret med op til 80 %. Den Fælles Patentdomstol betyder, at virksomhederne kan undgå den nuværende situation, hvor tvister afgøres i mange forskellige fora og i flere medlemsstater.

Schengengrænsekodeksen og -visumkodeksen har i vidt omfang lettet vilkårene for erhvervslivet og gjort det lettere at rejse ved at skabe et område uden indre grænser, hvor borgere, forretningsfolk og turister frit kan bevæge sig uden at være underlagt grænsekontrol. Siden 1985 har det gradvist vokset sig større og omfatter i dag næsten alle EU-lande og nogle få associerede ikke-EU-lande.

På erhvervs- og industriområdet f.eks. ophævede nye forordninger om landbrugs- og skovbrugstraktorer, lette køretøjer og metrologi henholdsvis 24, 15 og 8 direktiver.

På miljøområdet reducerede vandrammedirektivet antallet af vanddirektiver fra 18 til 9. Sammen med vandinformationssystemet for Europa (WISE) forenklede og mindskede det også rapporteringskravene. Direktivet fra 2010 om industrielle emissioner er resultatet af en stor konsolideringsindsats, idet syv sektordirektiver blev ophævet. Det nye direktiv reducerer de administrative byrder med ca. 30 mio. EUR om året gennem enstrenget godkendelse og med 2 mio. EUR om året gennem strømlinet indberetning og overvågning.

Kommissionen påbegyndte et ambitiøst handlingsprogram for at mindske bureaukratiet. Mellem 2007 og 2012 opnåede programmet for reduktion af administrative byrder en reduktion af byrderne på 25 % på 13 prioriterede områder svarende til besparelser på 30,8 mia. EUR, og medlovgiverne mangler endnu at vedtage en række initiativer, der giver en yderligere reduktion på 5 mia. EUR[9]. Kommissionen selv er gået ud over dette mål ved at fremlægge forslag med et byrdereduktionspotentiale tæt på 41 mia. EUR (33 %). Noget af dette potentiale, der anslås til over 3 mia. EUR, gik tabt i lovgivningsprocessen, da Kommissionens forslag blev ændret. Fremme af e-fakturering på momsområdet samt fritagelser eller særlige ordninger for SMV'er inden for regnskab, elektronisk affald og statistikker over handel inden for EU var blandt programmets vigtigste resultater. Inden for rammerne af REFIT-programmet er Kommissionen sammen med medlemsstaterne ved at undersøge, om disse besparelser er gennemført fuldt ud af virksomhederne på stedet. På den måde kan Kommissionen se, hvordan man bedst kan komme et skridt videre med at reducere bureaukratiet.

Momsdirektivet om fakturering reducerer bureaukratiet betydeligt, idet det gør det muligt at behandle e-fakturering på lige fod med papirfakturaer. EU's toldkodeks omfatter også gennemførelse af nye elektronisk baserede procedurer.

Top 10-høringen af SMV'erne om de EU-retsakter, der medfører flest byrder for dem, har ført til, at SMV'ernes prioriteter er blevet optaget på Kommissionens dagsorden for målrettet regulering. Der blev som en direkte reaktion på SMV'ernes bekymringer afdækket en række opfølgende aktioner[10].

Det centrale element i REFIT er indsatsen for at mindske SMV'ernes reguleringsrelaterede byrder[11]. Kommissionen vedtog sin meddelelse om opfølgningen af Top 10-høringen af SMV'er den 18. juni. Den mest byrdefulde EU-lovgivning, der blev afdækket ved denne konsultation, vedrører følgende områder: kemikalier (REACH), forvaltningen af moms, forbrugerproduktsikkerhed, sikkerhed og sundhed på arbejdspladsen, uddannede erhvervsudøveres mulighed for at arbejde i hele EU, transport og behandling af affald uden at skade miljøet, adgang til store markeder for offentlige indkøb, vejgodstransport og direktivet om databeskyttelse.

For seks lovgivningsforanstaltninger, som blev afdækket ved Top 10-høringen, har Kommissionen allerede fremsat forslag om forenkling til Parlamentet og Rådet. Disse omfatter forenkling for SMV'erne vedrørende databeskyttelse, udstationering af arbejdstagere, forbrugerproduktsikkerhed, offentlige indkøb, erhvervsmæssige kvalifika­tioner og kontrolapparater (fartskrivere) på vejtransportområdet. Det er planen, at der skal fremlægges yderligere to forslag i år (om en standardmomsangivelse, der skal gøre det lettere for virksomheder med aktiviteter i flere lande at overholde kravene, og inspektioner og kontrol med overførsel af affald). Kommissionen håber, at disse vil blive vedtaget hurtigt.

Man er ved at foretage andre ændringer inden for den nuværende lovgivningsramme. F.eks. er gebyrerne for SMV'er inden for rammerne af REACH blevet nedsat med mellem 35 % og 95 % for mellemstore virksomheder, små virksomheder og mikrovirksomheder, og Det Europæiske Kemikalieagentur har udpeget en SMV-ambassadør.

2. Forslag, som medlovgiverne endnu ikke har truffet afgørelse om

Medlovgiverne har fået forelagt vigtige lovgivningsinitiativer vedrørende forenkling og reduktion af erhvervslivets byrder. Der befinder sig i alt 21 forslag om forenkling og byrdereduktion i lovgivningsprocessen. Disse omfatter forslag inden for plante- og dyresundhed, landbrugsstøtte til små landbrugere, forbrugerproduktsikkerhed og markedsovervågning, offentlige indkøb, det fælles konsoliderede selskabsskattegrundlag (FKSSG), kliniske forsøg med lægemidler, pakkerejser, herunder pakkeferier og pakketure, og vejtransport (fartskrivere).

Den foreslåede revision af direktivet om kliniske forsøg vil tilvejebringe ét regelsæt – sponsorerne skal ansøge via én portal og indsende ét sæt dokumentation ("kvikskranke").

Kommissionens forslag om dyresundhed, plantesundhed, planteformeringsmateriale og offentlig kontrol vil føre til ophævelse af henholdsvis 37, 7, 12 og 10 retsakter. Dette vil føre til en mere fleksibel ramme og give nye muligheder for at mindske bureaukratiet, f.eks. fjernelse af dobbeltanmeldelse af sygdomme til EU og internationale organisationer, handel inden for EU med visse dyr og produkter uden certifikater, frivillige ordninger for strengere biosikkerhedsforanstaltninger på bedrifterne for at forhindre spredning af sygdomme, overførsel af ansvar for registrering af sorter og plantepas til den private sektor samt forbedret risikobaseret prioritering af den offentlige kontrol.

Sigtet med Kommissionens forslag om et fælles konsolideret selskabsskattegrundlag er at indføre en frivillig ordning med et fælles regelsæt i EU med henblik på at beregne selskabsskattegrundlaget for virksomheder, der udøver deres aktiviteter på det indre marked. Denne ordning ville give virksomheder, som opererer på tværs af grænserne, mulighed for at indgive én konsolideret selvangivelse til én forvaltning for alle deres aktiviteter i EU. Det vurderes, at de nuværende omkostninger til overholdelsen af kravene kunne reduceres med 7 %, og at et fælles konsolideret selskabsskattegrundlag ville spare virksomhederne for 750 mio. EUR i form af reducerede overholdelsesomkostninger og 1 mia. EUR i form af reducerede omkostninger til ekspansion på tværs af grænserne.

Kommissionen foreslog en revision af ordningen for offentlige indkøb i december 2011. Nogle af de foreslåede ændringer vil få direkte virkning for SMV'ernes adgang til offentlige indkøb, herunder koncessioner. Revisionen omfatter bestemmelser med krav om accept af egenerklæringer i forbindelse med udvælgelser (kun den valgte tilbudsgiver skal forelægge fuldstændig dokumentation) og en bestemmelse om, at de ordregivende myndigheder skal anvende forholdsmæssige udvælgelseskriterier med henblik på at kontrollere tilbudsgivernes finansielle situation. Kommissionens forslag lægger op til en gradvis overgang til e-indkøb. Virksomhederne vil kunne se udbudsmulighederne online og fremsende deres tilbud elektronisk, hvilket vil forenkle processen og øge gennemsigtigheden. Parlamentet og Rådet er nået til enighed om forslaget om fartskrivere på vejtransportområdet, og forslaget om offentlige indkøb forventes at blive vedtaget snart.

3. Nye initiativer og forberedelse af næste runde i reguleringsreformen

Samtidig viste screeningen, at mulighederne for forenkling og reduktion af byrderne ikke er udtømt. Der vil blive gjort en yderligere indsats for at sikre, at reguleringen på EU-plan er formålstjenlig, ved at forenkle og/eller konsolidere den eksisterende lovgivning, og ved at følge op på henstillingerne om evaluering med henblik på en eventuel yderligere reduktion af byrderne vil der blive fremlagt 23 nye lovgivningsinitiativer til forenkling og reduktion af den reguleringsrelaterede byrde, jf. bilaget. De omfatter bl.a.:

· Ændring og konsolidering: Det vil blive overvejet at konsolidere tre direktiver om information og høring af arbejdstagerne (foranlediget af en kvalitetskontrol) afhængigt af resultaterne af høringen af arbejdsmarkedets parter. En række eksisterende statistiske forordninger vil blive samlet i én rammeforordning om virksomhedsstatistikker, og otte selskabsdirektiver vil blive kodificeret til ét. Der vil blive foreslået en standardmomsangivelse i alle medlemsstater. 11 zootekniske lovgivningsforanstaltninger vil blive omarbejdet, og 26 forordninger om handel vil blive kodificeret.

· Evalueringer og kvalitetskontrol: Et vigtigt resultat af screeningsarbejdet var kortlægningen af områder, hvor der er behov for en vurdering for bedre at identificere lempelser af reguleringsrelaterede byrder med henblik på at opfylde EU's politikmål med mindst mulige omkostninger og udnytte fordelene ved reguleringen på EU-plan bedst muligt. Der gennemføres for øjeblikket 16 sådanne evalueringer og kvalitetskontroller, jf. bilaget. Med henblik på at forberede kommende lovgivningsinitiativer til reduktion af reguleringsrelaterede byrder vil der i 2013 og 2014 blive iværksat 31 evalueringer, kvalitetskontroller og andre undersøgelser. Dette omfatter syv kvalitetskontroller af den vigtigste lovgivning om de kemikalier, som ikke er omfattet af REACH, Natura 2000[12], EU-miljømærket, EMAS, lovlig migration, forbrugerrettigheder og reklame samt den generelle fødevarelovgivning. Der er navnlig planlagt evalueringer med fokus på målrettet regulering vedrørende sikkerhed og sundhed på arbejdspladsen, direktivet om databeskyttelse inden for elektronisk kommunikation, fusionsforordningen, direktivet om vikararbejde, maskindirektivet, direktivet om vurdering og styring af ekstern støj, direktivet om klageprocedurerne i forbindelse med offentlige indkøb og punktafgiftsordninger. Kommissionen er også begyndt at planlægge evalueringen af kohærensen i forbindelse med en ny række af EU-forordninger i sektoren for finansielle tjenesteydelser. Arbejdet med at definere og gennemføre kravene til luftfartssikkerhed i den ikkekommercielle sektor fortsætter. Frem til udgangen af 2014 vil Kommissionen have foretaget eller påbegyndt 47 evalueringer, kvalitetskontroller eller andre rapporter med henblik på at reducere reguleringsrelaterede byrder. Der gøres en særlig indsats på miljøområdet (12 initiativer), erhvervs- og industriområdet (8 initiativer) og beskæftigelses­området (5 initiativer).

Hele den gældende EU-lovgivning om arbejdstagernes sundhed og sikkerhed på arbejdspladsen (direktiv 89/391/EØF og dets 23 tilhørende direktiver) undergår for øjeblikket en fuldstændig evaluering, der vil omfatte særlige høringer af arbejdsmarkedets parter (fagforeninger og arbejdsgiverorganisationer), herunder organisationer, som repræsenterer SMV'er. Konklusionerne af denne efterfølgende evaluering vil foreligge inden udgangen af 2015. Medlemsstaterne vil bidrage til denne evaluering med gennemførelsesrapporter senest i december 2013.

Kommissionen er ved at foretage en gennemgang af EU's affaldspolitik og -lovgivning inden for rammerne af REFIT-programmet, som skal afsluttes i 2014. I begyndelsen af 2014 vil Kommissionen afholde en workshop for at drøfte de bekymringer, som SMV'erne har givet udtryk for med hensyn til EU's affaldslovgivning. Kommissionen vil også arbejde sammen med medlemsstaterne og interessenterne om praktisk vejledning og rådgivningstiltag. Den vil endvidere træffe foranstaltninger til at øge SMV'ernes deltagelse i den europæiske platform for ressourceeffektivitet[13].

4. Tilbagetrækninger og ophævelser

I forbindelse med screeningsarbejdet har man også identificeret seks områder, hvor det forberedende arbejde er i gang, men hvor Kommissionen har besluttet, at den ikke vil fremsætte forslag. Dette omfatter initiativer vedrørende sikkerhed og sundhed på arbejdspladsen for frisører, muskel-skeletlidelser og skærmvisninger, tobaksforurenet luft, kræftfremkaldende og mutagene stoffer (hvor der på nogle områder er evalueringer i gang)[14].

Der er også lovgivning, som ikke længere er nødvendig på grund af udviklingen, og hvor Kommissionen planlægger at foreslå den ophævet. Der er planlagt ni forslag om ophævelse af lovgivning. Disse omfatter lovgivning om fremme af renere og mere energieffektive køretøjer til vejtransport, forsyning med råolie og olieprodukter, klassificering, emballering og etikettering af farlige præparater og stålstatistikker. Derudover er der en række forslag, som Kommissionen har til hensigt at trække tilbage. Der er blevet identificeret syv i denne kategori, herunder adgang til domstolsprøvelse på miljøområdet[15], et forslag til direktiv om forenkling af momsforpligtelserne, et forslag om statutten for det europæiske private selskab[16], forordningen om stålstatistikker og eftermontering af spejle på tunge lastvogne.

III. Tackling af udfordringen med målrettet regulering: nye horisontale foranstaltninger

Screeningen var medvirkende til at indkredse særlige lovgivningstiltag og forberedende tiltag. Den fremhævede også mange udfordringer på vejen til målrettet regulering, som kræver nytænkning af horisontale tilgange hertil. Disse omfatter alle EU-institutioner og medlemsstater, og det vil kræve fælles bestræbelser at finde løsninger. Der er bl.a. tale om følgende udfordringer:

1. At arbejde inden for lovgivningsrammen

Da EU's lovgivningsproces er langsommelig, og interessenterne foretrækker stabilitet på lovgivningsområdet snarere end hyppige ændringer, er det nødvendigt fuldt ud at udnytte potentialet til at mindske byrden uden at ændre lovgivningen. Selv om de administrative byrder nu systematisk vurderes i konsekvensanalyser, er det vigtigt at se på de administrative krav (f.eks. rapporter, tilladelser, inspektioner og gebyrer) på tidspunktet for gennemførelsen i medlemsstaterne og om muligt reducere byrderne. Der kan også gøres mere for at gøre nyttige oplysninger om reguleringen (på både EU-plan og nationalt plan) lettere tilgængelige.

F.eks. med hensyn til rapportering vil Kommissionen systematisk kortlægge arten, omfanget og hyppigheden af forpligtelserne i lovgivningen, herunder ved gennemførelsen af lovgivning, og gennemgå den regelmæssigt for at undersøge, om der er muligheder for at reducere denne byrde. Medlemsstaterne vil blive opfordret til at bidrage til initiativet ved at komme med oplysninger om den måde, hvorpå de har gennemført sættet af rapporteringskrav i den nationale lovgivning. Man er allerede nået langt på EU-plan og nationalt plan med et pilotforsøg vedrørende rensning af byspildevand[17]. Dette arbejde vil blive fortsat i 2014 og eventuelt udvidet til at omfatte andre sektorer. Det bygger på en tilsvarende ændring af rapporteringsforpligtelserne i vand-, luftkvalitets- og naturlovgivningen.

I tråd med den nyligt vedtagne handlingsplan for at styrke Dit Europa[18] er Kommissionen i samarbejde med medlemsstaterne ved at videreudvikle Dit Europa-portalen som en fælles indgang til alle oplysninger, som SMV'erne og borgerne har brug for vedrørende deres rettigheder og muligheder på det indre marked. Målet er at forbedre oplysningernes kvalitet og navnlig at styrke forbindelserne til oplysningerne på de nationale portaler. Kommissionen vil endvidere fremme brugen af onlineoplysninger på andre områder end momsområdet.

Det er også nødvendigt at gøre en ekstra indsats for at arbejde sammen med medlemsstaterne om at forberede gennemførelsen. Fremadrettet bør Kommissionens forslag ud over gennemførelsesplanen ledsages af en evalueringsramme indeholdende mål og indikatorer for foranstaltningen og et forslag til programmering af overvågningen og evalueringen af foranstaltningens resultater. Kommissionen har allerede tilkendegivet interesse for at samarbejde med medlemsstaterne i overgangsfasen for at lette udvekslingen af bedste praksis og andre foranstaltninger, som er indeholdt i gennemførelsesplanerne. Det vil være vigtigt for medlemsstaterne at opbygge den nødvendige kapacitet til at overvåge gennemførelsen. Kommissionen er rede til at bistå i denne proces.

Kommissionen vil gennemføre målrettede tiltag med henblik på at lette gennemførelsen af nye forpligtelser, navnlig på områder af særlig interesse for SMV'erne. F.eks. omfatter et vellykket initiativ inden for fødevare- og fodersikkerhed samt dyresundhed og dyrevelfærd, kaldet "Bedre uddannelse — større fødevaresikkerhed", systematisk uddannelse af medlemsstaternes embedsmænd i de centrale elementer af ny lovgivning og i, hvordan disse bedre og lettere kan gennemføres i praksis. Da initiativet bygger på princippet om uddannelse af undervisere, uddanner disse embedsmænd igen interessenter, hvorved de gavnlige virkninger mangedobles. Et andet eksempel er den proces, der vil blive indledt i 2015 for at bistå SMV'erne og tage hensyn til deres bekymringer, når de skal anvende EU-forordningen om fødevareinformation til forbrugerne og stille alle relevante oplysninger til rådighed. En tilsvarende metode kunne anvendes på markedsføring af homøopatiske produkter og traditionelle plantelægemidler.

Kommissionen er også ved at reagere på andre forslag, som er modtaget fra SMV'er i forbindelse med Top 10-høringen[19]. Disse omfatter bl.a. rådgivning om materialer, som kommer i kontakt med fødevarer[20], og "SMV-test" som led i konsekvensanalyser af gennemførelsesbestemmelserne til reglerne om fødevareinformation til forbrugerne[21].

Hvis der er behov for en ændring af lovgivningen, kunne det undersøges i samarbejde med Parlamentet og Rådet, om det er muligt at indføre hasteprocedurer, så det bliver muligt at handle hurtigt. Det er også nødvendigt sammen med medlovgiverne at komme videre med at undersøge, hvordan lovgivningsprocessen kan moderniseres, idet der gøres større brug af konsoliderede tekster i forbindelse med vedtagelsen af retsakter[22]. Dette ville reducere omfanget og antallet af retsakter, forenkle gældende EU-ret og forbedre adgangen til lovgivningen.

Kommissionen vil fortsætte drøftelserne med Europa-Parlamentet og Rådet med henblik på at gøre brug af konsoliderede tekster for på effektiv vis at reducere omfanget af gældende EU-ret.

2. Større vægt på vurderingen af målrettethed

Det fremgik af screeningen, at der i forbindelse med evalueringerne ikke altid i tilstrækkeligt omfang fokuseres på, hvor målrettet reguleringen er. Der er en tendens til at foretrække status quo, når det drejer sig om at vurdere, hvor målrettet reguleringen er. Man skal være mere opmærksom på, om målene er blevet opfyldt på den mest effektive måde. Dette kræver en skærpet tilgang til vurderingen af fordele, omkostninger og byrder og til at høre interessenternes synspunkter.

Dette er en udfordring. Der er metodologiske vanskeligheder forbundet med at vurdere omkostninger og fordele og reguleringens samlede virkning. Det er vanskeligt at beregne omkostninger og fordele ved regulering fuldt ud og at tage flere forskellige virkninger af regulering, der kan styrke, modarbejde eller være i strid med hinanden, i betragtning. Der er behov for en større indsats på dette område, herunder et tættere samarbejde mellem Kommissionen og medlemsstaterne, som står over for tilsvarende udfordringer i forbindelse med deres evalueringspraksis.

Med henblik på at indkredse, vurdere og om muligt kvantificere de samlede omkostninger, der er knyttet til overholdelsen af EU-lovgivningen, har Kommissionen i 2012 foretaget en samlet omkostningsvurdering af lovgivningsbyrden for stål- og aluminiumssektoren. Ved denne vurdering tages der også hensyn til de omkostninger, der reelt afholdes af den pågældende sektor som følge af EU-lovgivningen.

Det er et problem at få adgang til oplysninger om omkostninger og fordele: De reelle omkostninger/fordele, som gennemførelsen medfører, afhænger af de valg, som medlemsstaterne træffer i forbindelse med deres gennemførelse af EU-lovgivningen. Der er behov for en samarbejdsindsats for at kortlægge prioriterede områder, hvor en større indsats for at indsamle sådanne oplysninger er berettiget.

Endelig skal man være mere opmærksomhed på at vurdere, om den gennemførte nationale lovgivning er i overensstemmelse med EU-retten. Dette bør være udgangspunktet for evalueringen. Endvidere skal de signaler, der kommer fra anvendelsen af lovgivningen, vurderes i evalueringsprocessen[23].

Kommissionen vil revidere og styrke sin evalueringsramme, herunder fastsætte minimumskrav til evalueringernes hyppighed og anvendelsesområde[24], styrke interessenternes inddragelse i evalueringer og konsekvensanalyser og høre interessenterne direkte for at identificere områder med henblik på evaluering på grundlag af erfaringen fra Top 10-høringen, sikre, at der er krydsfertilisering mellem politikområder, som interessenterne tilfører forskellige input, sikre, at evalueringerne fokuserer på, hvordan og i hvilket omfang målene for en intervention blev nået med et eventuelt formelt mål og de forventninger/prognoser, der fremgår af en eventuel ledsagende konsekvensanalyse, som reference (såfremt disse er tilgængelige og fortsat relevante efter de betydelige ændringer, som lovgiveren har foretaget). Tilbagevendende problemer i forbindelse med anvendelsen af lovgivningen (der f.eks. afspejler sig i klager eller retspraksis) bør indgå i denne evalueringsproces. Udvalget for Konsekvensanalyse vil systematisk overveje at bruge evalueringsresultaterne i sine kvalitetsvurderinger. Konsekvensanalyserapporterne omfatter et standardiseret tosiders sammendrag, for at man hurtigere kan finde frem til de vigtigste resultater af konsekvensanalysen, herunder de anslåede fordele og omkostninger.

Inden for rammerne af programmet for reduktion af administrative byrder (ABR+) vil det blive kortlagt, hvordan de planlagte reduktioner er blevet gennemført i praksis. Medlemsstaterne og interessenterne vil indsamle kvantitative oplysninger og udveksle bedste praksis om den faktiske reduktion af de reguleringsrelaterede byrder i forbindelse med gennemførelsen i tolv prioriterede foranstaltninger. Denne proces skal bidrage til videreudviklingen af metodologier og praksis ved at vurdere omkostninger og fordele ved regulering.

3. Målrettet regulering som fast bestanddel af beslutningsprocessen

Smart regulering er en måde at arbejde på, ikke et engangsinitiativ. Det skal indgå i Kommissionens arbejdsprogram og strategiske planlægning som en fast bestanddel (forvaltningsplaner, årlige aktivitetsrapporter). 42 % af den eksisterende lovgivning, der er blevet screenet inden for rammerne af REFIT-programmet, er for øjeblikket omfattet af evalueringer, og der er planlagt yderligere evalueringer af 19 %. Denne procentdel skal øges, for at evalueringerne på passende vis kan indgå i politikudformningen og afsløre svagheder i reguleringen i tide. Endvidere er programmeringen af evalueringerne endnu ikke fuldt harmoniseret med andre vigtige elementer i reguleringsprocessen.

Kommissionen vil identificere alle REFIT-lovgivningsinitiativer, herunder tilbagetrækninger, ophævelser og konsolideringer, i sit årlige arbejdsprogram. Fra 2014 vil Kommissionen programmere sine evalueringer inden for rammerne af REFIT-programmet og medtage den årlige evalueringsplan i et bilag til Kommissionens arbejdsprogram. Kommissionen vil foretage kvalitetskontroller på alle vigtige reguleringsområder[25]. Den normale planlægning af evalueringerne vil gøre det muligt for interessenterne, herunder virksomheder, SMV'er og alle andre berørte parter, at foreslå områder, hvor de ser et potentiale for kvalitetskontroller.

4. Samarbejde med EU-lovgiverne og medlemsstaterne om målrettet regulering

Kommissionen kan ikke levere resultater inden for målrettet regulering uden et tæt samarbejde med de andre EU-institutioner og medlemsstaterne. De initiativer til forenkling eller reduktion af byrderne, som Kommissionen foreslår, medtages ikke altid af medlovgiverne i vedtagelsesfasen. Kommissionen glæder sig over indførelsen af konsekvensanalyser i Europa-Parlamentet og opfodrer det og Rådet til mere systematisk at vurdere konsekvenserne af de lovgivningsmæssige ændringer, de foreslår. Dermed sikres det, at der i den fælles beslutningsprocedure ikke indføres utilsigtede reguleringsrelaterede byrder. Endvidere øger medlemsstaterne i visse tilfælde de reguleringsrelaterede byrder i forbindelse med gennemførelsen eller anvendelsen af EU-reguleringen, som af og til går imod de forenklingsbestræbelser, der er besluttet på EU-plan[26].

Kommissionens bestræbelser på at reducere de reguleringsrelaterede byrder er nært knyttet til den fuldstændige overholdelse af proportionalitetsprincippet og nærhedsprincippet[27]. Bestræbelserne på at reducere de reguleringsrelaterede byrder og sikre, at lovgivningen er forholdsmæssig og respekterer nærhedsprincippet, er indbyrdes tæt forbundne. De forstærker gensidigt hinandens virkning. Det er grunden til, at målene med REFIT-programmet overlapper medlemsstaternes mål i forbindelse med gennemgangen af EU-lovgivningen. Kommissionen og medlemsstaterne deler målet om en formålstjenlig og forholdsmæssig EU-lovgivning, der fuldt ud respekterer nærhedsprincippet. Medlemsstaternes forslag overvejes nøje, og der vil blive reageret på nogle af dem nu, mens andre vil indgå i den løbende vurderingsproces inden for rammerne af REFIT-programmet.

For at holde rede på forslagene vedrørende målrettet regulering i hele lovgivnings­processen vil Kommissionen offentliggøre en årlig REFIT-resultattavle, for at man kan følge lovgivningsprocessen i forbindelse med alle de initiativer, der er foreslået inden for rammerne af REFIT-programmet, og overvåge indholdet af de ændringer, der er vedtaget på EU-plan, og virkningen af medlemsstaternes gennemførelse heraf for forenklingen og reduktionen af byrderne. Resultattavlen vil vise, hvordan forpligtelserne inden for rammerne af REFIT-programmet efterkommes, og give et billede af, hvorvidt de initiativer til forenkling og reduktion af byrderne, som Kommissionen har foreslået, bibeholdes i beslutningsprocessen på EU-plan. Såfremt der er oplysninger til rådighed fra medlemsstaterne, vil det blive oplyst, hvordan foranstaltningerne gennemføres[28]. Resultattavlen vil vise de tilfælde, hvor medlovgiverne fraviger et forenklingsforlag fra Kommissionen, og hvor medlemsstaternes gennemførelse skaber yderligere regulerings­relaterede byrder eller ikke giver erhvervslivet mulighed for at få fuldt udbytte af den byrdereduktion, der er vedtaget på EU-plan. Resultattavlen vil muliggøre feedback og lette en åben dialog om målrettet regulering med borgerne, medlemsstaterne, erhvervslivet, arbejdsmarkedets parter og civilsamfundet. Det vil af REFIT-resultattavlen fremgå, om der sker fremskridt på alle de områder, hvor der er blevet fremsat forslag om forenkling og reduktion af de reguleringsrelaterede byrder. Dette vil omfatte opfølgningen af ABR+-programmet, Top 10-høringen og foranstaltninger, der hidtil er blevet overvåget inden for rammerne af SMV-resultattavlen.

IV. Konklusioner og næste skridt

Inden for rammerne af REFIT-programmet har Kommissionen påbegyndt en omfattende gennemgang af hele lovgivningen og foreslået opfølgende foranstaltninger.

REFIT er et rullende program. Arbejdet med at kortlægge og screene lovgivningen vil blive ajourført hvert år for at identificere nye foranstaltninger og rapportere om og sikre opfølgningen af initiativer, der allerede er gennemført eller er ved at blive gennemført.

Kommissionen ser frem til et frugtbart samarbejde med Europa-Parlamentet og Rådet for at opnå en hurtig vedtagelse af foranstaltninger til forenkling og reduktion af de reguleringsrelaterede byrder, som allerede er foreslået af Kommissionen.

Kommissionen vil fortsat arbejde tæt sammen med medlemsstaterne og interessenterne med henblik på at indsamle synspunkter og forslag om målrettet regulering, der kan tages op inden for rammerne af REFIT-programmet, og med henblik på at samarbejde om at forbedre de aspekter af REFIT-programmet, hvor der er behov for yderligere overvejelser eller en fælles indsats.

[1] Se også: resultaterne af det seneste Standard Eurobarometer: 74 % af europæerne mener, at EU skaber for meget bureaukrati. (Spørgsmål QA16.4 på side 59: http://ec.europa.eu/public_opinion/archives/eb/eb79/eb79_anx_en.pdf)

[2] Kodificering er processen med at samle en retsakt og alle dens ændringer i én ny retsakt. Omarbejdning svarer til kodificering på den måde, at man samler en retsakt og alle dens ændringer i én ny retsakt, men i modsætning til kodificering indebærer omarbejdning nye indholdsmæssige ændringer, da der foretages ændringer i den oprindelige retsakt under udarbejdelsen af omarbejdningsteksten. I begge tilfælde skal den nye retsakt igennem hele lovgivningsprocessen og kommer til at erstatte de retsakter, der kodificeres.

[3] COM(2012) 746 final.

[4] SWD(2013) 401 final.

[5] 29 % af de screenede forordninger er blevet evalueret, 13 % er ved at blive evalueret, og 19 % skal efter planen evalueres.

[6] Kommissionens ordning med konsekvensanalyser er vidt anerkendt for sin kvalitet. [Se f.eks. OECD 2011: "Sustainability in Impact Assessments — A review of Impact Assessment Systems in selected OECD Countries and the European Commission", Europa-Parlamentet 2011: "Comparative study on the purpose, scope and procedures of impact assessments carried out in the Member States of the EU", CEPS/University of Exeter 2012: "Regulatory Quality in the European Commission and the UK: Old questions and new findings", Revisionsrettens særberetning nr. 3/2010: "Konsekvensanalyser i EU- institutionerne: er de en hjælp i beslutningsprocessen?"].

[7] Direktiv 2006/123/EF.

[8] Kommissionens meddelelse om evaluering af adgangen til lovregulerede erhverv og ledsagedokumentet til SWD om resultatet af peer-evalueringen vedrørende kravene til retslig form, aktiekapital og priser, 2.10.2013.

[9] Dette omfattede f.eks. reducerede kontrolomkostninger i forbindelse med markedsføring af frugt og grøntsager (970 mio. EUR), fritagelse af mikrovirksomheder fra regnskabsdirektiverne og yderligere modernisering af den samlede ordning (6 471 mio. EUR), forenkling af indberetningen af ændringer af lægemidler, lægemiddelovervågning og ansøgninger om kliniske forsøg (368 mio. EUR), lempelse af de statistiske krav i handelen inden for EU, på landbrugs- og industriområdet osv. (330 mio. EUR), moms, elektronisk fakturering, forenklede tilbagebetalinger, kvikskranker, særlige ordninger for SMV'er og fjernsalg (26 000 mio. EUR). Disse eksempler henviser til forventede byrder baseret på Kommissionens forslag.

[10] Se Kommissionens opfølgning af Top 10-høringen af SMV'er vedrørende EU-regulering i COM(2013) 446 final og SWD(2013) 401 final.

[11] Se også KOM(2011) 803 og COM(2013) 122.

[12] Direktiv 92/43/EF og 2009/147/EF: kvalitetskontrollen vil blive tilrettelagt sådan, at den ledsager den evaluering, der kræves i henhold til lovgivningen, under overholdelse af de frister, der er fastsat i direktiverne.

[13] http://ec.europa.eu/environment/resource_efficiency/re_platform/

[14] I de tilfælde, hvor arbejdsmarkedets parter er enige om behovet for lovgivning, er Kommissionen forpligtet til at vurdere aftalerne og orientere arbejdsmarkedets parter om sin beslutning. Kommissionen vil fortsætte sin vurdering af den aftale, der er opnået mellem arbejdsmarkedets parter, om beskyttelse af sikkerheden og sundheden på arbejdspladsen inden for frisørfaget. Kommissionen vil ikke under sit nuværende mandat fremlægge forslag om, at denne aftale skal gennemføres i lovgivningen.

[15] Kommissionen vil overveje alternative måder, hvorpå den kan opfylde sine forpligtelser i henhold til Århuskonventionen, og er ved at gennemføre en konsekvensanalyse, mens den afventer Domstolens afgørelse.

[16] Kommissionen overvejer at fremsætte et nyt forslag.

[17] Pilotforsøget vedrørende etablering af strukturerede gennemførelses- og informationsrammer for direktivet om rensning af byspildevand har til formål at reducere rapporteringsforpligtelserne og samtidig forbedre gennemsigtigheden med hensyn til, hvor langt man er nået i gennemførelsen, og borgernes adgang til miljøoplysninger i realtid.

[18] Kommissionens meddelelse "Mere indflydelse til virksomheder og borgere på Europas indre marked: En handlingsplan for at styrke Dit Europa i samarbejde med medlemsstaterne" (COM(2013) 636 final af 17.9.2013).

[19] Der redegøres nærmere for disse tiltag efter politikområde i SWD(2013) 401 final.

[20] Forordning (EF) nr. 1935/2004

[21] Forordning (EU) nr. 1169/2011

[22] På nuværende tidspunkt vedtages ændringsforslag som ændringer til eksisterende retsakter, og der udarbejdes konsoliderede udgaver på alle sprog efter vedtagelsen. Det drøftes, hvordan denne proces kan forenkles ved at benytte allerede konsoliderede tekster i vedtagelsesprocessen.

[23] Kommissionens værktøjer SOLVIT og Dit Europa – Råd & Vink har databaser over tilfælde, som kunne tilvejebringe nyttig dokumentation.

[24] Der vil blive truffet foranstaltninger i forbindelse med revisionen af retningslinjerne for evalueringer og konsekvensanalyser i begyndelsen af 2014.

[25] Disse områder vil blive fastlagt i 2014.

[26] Se f.eks.: "The Midas Touch: Gold-plating of EU employment directives in UK law", London, Institute of Directors, juni 2013.

[27] "Nærhedsprincippet" går ud på, at foranstaltninger skal gennemføres på det forvaltningsniveau, hvor de er mest effektive, dvs. at de ikke skal gennemføres på EU-plan, såfremt de kan gennemføres mere effektivt på internationalt, nationalt, regionalt eller lokalt plan. "Proportionalitetsprincippet" går ud på, at foranstaltninger, der gennemføres på et hvilket som helst forvaltningsniveau, skal stå i et rimeligt forhold til de relevante mål og ikke medføre overregulering.

[28] SMV-resultattavlen, der findes i SWD(2013) 60, vil blive integreret i en fælles REFIT-resultattavle.

BILAG

REFIT-initiativer

Dette bilag indeholder de forslag, der følger af REFIT-programmet i form af nye initiativer til at reducere omkostningerne, at forenkle reguleringen, bedre at opfylde politikmålene og at høste fordelene ved EU-regulering samt initiativer til at ophæve forældet lovgivning og trække ikkevedtagne forslag tilbage eller at afstå fra at træffe foranstaltninger på områder, hvor dette ikke er hensigtsmæssigt, eller hvor der ikke er tilstrækkeligt belæg for et lovgivningsinitiativ. Lovgivningsinitiativer fra Kommissionen med betydelige virkninger er genstand for evalueringer og konsekvensanalyser inden for rammerne af Kommissionens politik for smart regulering.

Initiativerne fremlægges i fire hovedkategorier:

1. Ikkevedtagne forslag fra Kommissionen om forenkling og reduktion af byrder, som afventer medlovgivernes vedtagelse.

2. Nye initiativer fra Kommissionen til forenkling, reduktion af reguleringsrelaterede omkostninger og konsolidering af lovgivningen.

3. Områder, hvor lovgivningen er forældet, og som Kommissionen vil foreslå ophævet, forslag, som Kommissionen vil foreslå trukket tilbage, og planlagte initiativer, som den ikke vil gå videre med.

4. Kvalitetskontroller og evalueringer, som skal fokusere på at reducere de reguleringsrelaterede omkostninger og byrder (planlagt eller i gang).

1. Ikkevedtagne forslag fra Kommissionen om forenkling og reduktion af byrder, som afventer medlovgiverens vedtagelse

Sundheds‑ og forbrugerpolitik

· Forslag til forordning om forbrugerproduktsikkerhed[1] og en forordning om markedsovervågning[2], hvorved der indføres et klarere regelsæt, overlapninger undgås, og visse fritagelser fra rapporteringskravene kodificeres.

· Forslag om revision af direktivet om kliniske forsøg[3], hvori der foreslås strømlinede godkendelsesprocedurer og forenklede rapporteringskrav.

· Forslag til ny lovgivning om dyresundhed[4], der erstatter 37 retsakter, forslag til en ny forordning om plantesundhed[5], der erstatter 7 retsakter, forslag til ny lovgivning om planteformeringsmateriale, der erstatter 12 retsakter, og forslag til en ny forordning om offentlig kontrol i fødevarekæden, der erstatter 10 retsakter[6].

Miljø

· Forslag til Europa-Parlamentets og Rådets direktiv om ændring af direktiv 2011/92 om vurdering af visse offentlige og private projekters indvirkning på miljøet.

· Forslag til Europa-Parlamentets og Rådets forordning om ændring af forordning 1013/2006 om overførsel af affald.

Det indre marked og tjenesteydelser

· Kommissionens forslag om revision af direktivet om anerkendelse af erhvervsmæssige kvalifikationer (2005/36/EF)[7].

· Kommissionens forslag om ændring af direktiv 2004/18/EF og direktiv 2004/17/EF om offentlige indkøbskontrakter[8].

· Kommissionens forslag om europæiske langsigtede investeringsfonde[9].

Retlige Anliggender

· Forslag til Europa-Parlamentets og Rådets forordning om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (generel forordning om databeskyttelse)[10].

· Forslag til Europa-Parlamentets og Rådets direktiv om pakkerejser og formidlede rejsearrangementer samt om ændring af forordning (EF) nr. 2006/2004 og direktiv 2011/83/EU og om ophævelse af Rådets direktiv 90/314/EØF[11].

Indre anliggender

· Forslag til et omarbejdningsdirektiv om indrejse og ophold i EU for studerende, forskere og andre grupper fra tredjelande, såsom skoleelever, praktikanter, volontører og au pairer[12].

Maritime anliggender og fiskeri

· Kommissionens forslag til en reform af den fælles fiskeripolitik[13].

· Kommissionens forslag om den fælles markedsordning for fiskevarer og akvakulturprodukter[14].

Energi

· Fællesskabsordning for registrering af transportører af radioaktive materialer, der erstatter de nationale anmeldelses- og tilladelsesprocedurer med et fælles registreringssystem med henblik på at forenkle procedurerne og samtidig sikre høje strålebeskyttelsesniveauer[15].

· Konsolidering af de grundlæggende sikkerhedsnormer på strålebeskyttelsesområdet og tilhørende direktiver[16].

Budget

· Kommissionens forslag om nye momsbaserede egne indtægter[17].

Beskatning og told

· Et fælles konsolideret selskabsskattegrundlag (FKSSG).

Handel

· Kommissionens forslag til forordning om ændring af antidumping­grundforordningen og antisubsidiegrundforordningen[18].

Mobilitet og Transport

· Forslag om ændring af forordning 3821/85 om kontrolapparatet inden for vejtransport (fartskriver).

Note: Flere forslag, som Kommissionen har fremsat inden for den flerårige finansielle ramme, afventer medlovgivernes vedtagelse. Det drejer sig om forslag vedrørende landbrug og udvikling af landdistrikter, sundhed, forbrugerpolitik, Fonden For Intern Sikkerhed, Asyl- og Migrationsfonden, maritime anliggender og fiskeri, udviklingssamarbejde, humanitær bistand og civilbeskyttelse og udvidelse[19].

2. Nye initiativer fra Kommissionen til forenkling, reduktion af regulerings­relaterede omkostninger og konsolidering af lovgivningen

Beskæftigelse

· Konsolidering af tre direktiver om information og høring af arbejdstagerne afhængigt af resultaterne af høringen af arbejdsmarkedets parter[20].

Sundheds‑ og forbrugerpolitik

· Revision af lovgivningen om fødevarehygiejne med henblik på at konsolidere hygiejnebestemmelserne, forenkle procedurerne og styrke en fleksibel strategi for SMV'er.

· Konsolidering af den zootekniske lovgivning.

· Forenkling af lovgivningen om veterinærlægemidler.

Statistikker

· Rammeforordning om integration af erhvervsstatistikker (FRIBS) og rammeforordning om arbejdsmarkedsstatistikker[21].

· Reform af ordningen for undersøgelse af landbrugsbedrifterne.

Indre anliggender

· Forenkling og strømlining af visumkodeksen[22].

· Kodificering af Schengengrænsekodeksen[23].

Retlige Anliggender

· Konsolidering og sammenlægning af lovgivning om forbrugerrettigheder og reklame afhængigt af resultaterne af en kvalitetskontrol[24].

· Revision af lovgivningen om en europæisk småkravsprocedure[25].

· Direktiv 2006/114/EF om vildledende og sammenlignende reklame.

Det indre marked og tjenesteydelser

· Revision af direktivet om investeringsinstitutter[26].

· Kodificering af otte selskabsdirektiver[27].

Beskatning og told

· Indførelse af en standardmomsangivelse i alle medlemsstater.

Landbrug

· Forenkling af statsstøttereglerne i landbrugssektoren[28].

· Gennemgang og forenkling af lovgivningsrammen for økologisk landbrug[29].

Handel

· Kodificering af 26 rådsforordninger som følge af vedtagelsen af to bemyndigelses­forordninger[30], der bringer handelslovgivningen i overensstemmelse med TEUF.

· Eksport til nyttiggørelse af ikkefarligt affald – Ajourføringen af forordning 1418/2007[31] vil forenkle procedurerne og reducere de administrative byrder.

Mobilitet og Transport

· Forenkling af reglerne om cabotagekørsel inden for vejtransport[32].

Konkurrencepolitik

· Revision af Kommissionens forordning om gennemførelse af Rådets forordning nr. 139/2004[33] med henblik på at indføre en forenklet procedure for kontrol med fusioner [konkurrence].

Fiskeri og maritime anliggender

· Forordningen om fiskeritilladelser.

· Tekniske foranstaltninger til beskyttelse af marine organismer.

3. Områder, hvor Kommissionen vil foreslå lovgivningen ophævet eller overvejer at gøre det eller trække ikkevedtagne forslag tilbage, eller hvor den ikke vil arbejde videre med foreslåede initiativer

Miljø

· Tilbagetrækning af et forslag til jordrammedirektiv[34].

Kommissionen bemærker, at forslaget har været under behandling i otte år, uden at der er truffet effektive foranstaltninger. Den vil derfor omhyggeligt undersøge, om det, hvad angår målet med forslaget, som Kommissionen stadig går ind for, er bedst, at den holder fast i forslaget eller trækker det tilbage, hvorved der i Kommissionens næste mandatperiode banes vej for, at der kan fremsættes forslag til et nyt initiativ. Beslutningen herom vil afhænge af mulighederne for at få forslaget vedtaget inden valget til Europa-Parlamentet.

· Tilbagetrækning af et forslag om adgang til domstolsprøvelse på miljøområdet[35].

Beskæftigelse

· Kommissionen vil under sit nuværende mandat ikke foreslå en strategi for sikkerhed og sundhed på arbejdspladsen og lovgivning på områderne sikkerhed og sundhed på arbejdspladsen for frisører, muskel-skeletlidelser og skærmvisninger, tobaksrøg i miljøet og kræftfremkaldende og mutagene stoffer.

Erhvervspolitik

· Ophævelse af direktiv 1999/45/EF om klassificering, emballering og etikettering af farlige præparater.

Sundhed og forbrugerpolitik

· Tilbagetrækning af to forslag om oplysninger til offentligheden om receptpligtige lægemidler[36].

· Ophævelse af Rådets direktiv om bistand til Kommissionen og samarbejde fra medlemsstaternes side ved den videnskabelige gennemgang af spørgsmål vedrørende levnedsmidler[37].

Statistikker

· Ophævelse af forordningen om stålstatistikker[38].

· Tilbagetrækning af et forslag til forordning om europæiske statistikker over sikkerhed mod kriminalitet (KOM(2011) 335).

Indre anliggender

· Rådets afgørelse om samarbejdsordninger mellem medlemsstaternes finansielle efterretningsenheder for så vidt angår udveksling af oplysninger[39].

Det indre marked og tjenesteydelser

· Tilbagetrækning i lovgivningsproceduren af forslag om retlig beskyttelse af mønstre og om EU-patentet (patentforslaget er overgået til forstærket samarbejde).

· Tilbagetrækning af forslaget til Rådets forordning om statutten for det europæiske private selskab[40].

Beskatning

· Tilbagetrækning af forslaget til direktiv om forenkling af de momsmæssige forpligtelser[41].

Mobilitet og Transport

· Ophævelse af direktiv 2007/38/EF om eftermontering af spejle på tunge lastvogne.

· Ophævelse af direktiv 2009/33/EF om fremme af renere og mere energieffektive køretøjer til vejtransport.

· Tilbagetrækning i lovgivningsproceduren af et forslag vedrørende kørekort med et førerkorts funktioner.

Energi

· Ophævelse af Rådets beslutning om en målsætning på fællesskabsplan for nedsættelse af forbruget af primær energi i tilfælde af vanskeligheder for forsyningen med mineralolie og mineralolieprodukter[42] og gennemførelseslovgivningen hertil.

Udviklingssamarbejde

· Kommissionen vil ikke foreslå en ny EU-fødevarefacilitet. Dette instrument udløber ved udgangen af 2013.

4. Kvalitetskontroller, evalueringer og andre rapporter, der vurderer mulighederne for forenkling og reduktion af de reguleringsrelaterede omkostninger og byrder

Miljø

Planlagte kvalitetskontroller og evalueringer:

· Kvalitetskontrol af Natura 2000[43], EU-miljømærket[44] og EMAS[45].

· Strømlining af rapporteringsforpligtelserne på miljøområdet under anvendelse af principperne om strukturerede gennemførelses- og informationsrammer.

· Evalueringer af det europæiske register over udledning og overførsel af forurenende stoffer (PRTR), af lovgivningen om hold af vilde dyr i zoologiske haver og af Århuskonventionen (i afventning af Domstolens dom).

Igangværende kvalitetskontroller og evalueringer:

· Kvalitetskontrol af affaldspolitikken[46].

· Evalueringer af lovgivningen om ekstern støj, emissioner af flygtige organiske forbindelser, miljøansvar og infrastruktur for geografisk information[47].

Beskæftigelse

Planlagte evalueringer:

· Evalueringer af lovgivningen om oplysningskrav til arbejdsgivere i forbindelse med ansættelseskontrakter.

Igangværende evalueringer:

· Evaluering af lovgivningen om sikkerhed og sundhed på arbejdspladsen[48].

· Direktiv 2008/104/EF om vikararbejde.

· Direktiv 97/81/EF om deltidsarbejde og direktiv 99/70/EF om tidsbegrænset ansættelse.

Sundheds‑ og forbrugerpolitik

Planlagte kvalitetskontroller og evalueringer:

· kvalitetskontrol af forordning (EU) nr. 178/2002 (den generelle forordning om fødevarelovgivning).

Erhvervspolitik

Planlagte kvalitetskontroller, samlede omkostningsvurderinger og evalueringer:

· Kvalitetskontroller af den vigtigste lovgivning om de kemikalier, der ikke er omfattet af REACH, samt hertil knyttede aspekter af lovgivningen om industrier i senere produktionsled.

· Evalueringer af maskindirektivet og lovgivningen om skydevåben.

· Vurdering af de samlede omkostninger inden for kemisk industri og skovbrugsbaserede industrier (træbearbejdning, møbelindustri, træmasse/papir­industri og trykkerivirksomhed).

Igangværende/afsluttede kvalitetskontroller og evalueringer:

· Evalueringer af forordninger om det indre marked for industriprodukter.

· Kvalitetskontrol af ordningen for typegodkendelse af motorkøretøjer og olieraffineringssektoren.

· Vurdering af de samlede omkostninger for aluminiumssektoren.

· Der blev i 2013 foretaget en vurdering af de samlede omkostninger for stålsektoren.

Energi

Planlagte evalueringer:

· Evaluering af direktivet om vedvarende energi[49].

Indre anliggender

Planlagte kvalitetskontroller og evalueringer:

· Kvalitetskontrol af lovgivningen om lovlig indvandring.

· Evalueringer af visuminformationssystemet[50], Frontex[51], herunder hurtige grænseindsatshold[52], og lovgivningen om opholdstilladelser til ofre for menneskehandel[53].

Igangværende evalueringer:

· Omfattende evalueringsrapport om Rådets rammeafgørelse om bekæmpelse af organiseret kriminalitet og bekæmpelse af terrorisme[54].

Retlige Anliggender

Planlagte kvalitetskontroller og evalueringer:

· Kvalitetskontroller med henblik på det mulige behov for konsolidering og sammenlægning af retsakter vedrørende forbrugerbeskyttelse og reklame (se ovenfor).

· Evaluering af lovgivningen om ligebehandling med hensyn til social sikring[55].

· Evaluering af lovgivningen om et europæisk tvangsfuldbyrdelsesdokument for ubestridte krav[56].

Det indre marked og tjenesteydelser

Planlagte evalueringer:

· Forordning (EF) nr. 1606/2002 om anvendelse af internationale regnskabs­standarder.

· Direktiv 2007/66/EF om nye klageprocedurer.

· Lovgivning vedrørende finansielle tjenesteydelser[57].

· Direktiv 86/653/EF om selvstændige handelsagenter.

Beskatning og told

Planlagte evalueringer:

· Evalueringer af direktivet om punktafgiftsstrukturen og -satserne for forarbejdet tobak og af de generelle punktafgiftsordninger.

Handel

Planlagte evalueringer:

· Omfattende rapport om gennemførelsen af EU's forordning om eksportkontrol, herunder revision af forordning (EF) nr. 428/2009 om produkter med dobbelt anvendelse (i henhold til basisretsakten og politikken vedrørende eksportkontrol). Den planlagte rapport vil omfatte valgmuligheder for reformer og forenkling.

· Evaluering af Rådets forordning (EF) nr. 953/2003 af 26. maj 2003 om hindring af omlægning til Den Europæiske Union af handelen med visse essentielle lægemidler.

Mobilitet og Transport

Planlagte evalueringer:

· Evaluering af direktiv 2004/54/EF om tunnelsikkerhed.

· Evaluering af direktivet om kombineret godstransport[58].

· Evaluering af lovgivningen om sikkerhedsregler for passagerskibe[59].

· Fortsættelse af arbejdet med at definere og gennemføre luftfartssikkerhed i den ikkekommercielle sektor[60].

Andre områder

Igangværende evalueringer:

· Evaluering af den europæiske konsensus om humanitær bistand – den politiske ramme for samarbejdet mellem EU og medlemsstaterne [humanitær bistand og civilbeskyttelse].

Planlagte evalueringer:

· Evaluering af direktivet om beskyttelse af privatlivets fred i den elektroniske kommunikationssektor[61] [kommunikationsnet, indhold og teknologi].

· Evaluering af direktivet om audiovisuelle medietjenester[62] [kommunikationsnet, indhold og teknologi].

· Evaluering af fusionsforordningen: henvisningsordningen og minoritetsaktionærer [konkurrence].

[1] COM(2013) 78.

[2] COM(2013) 74.

[3] COM(2012) 369 final.

[4] COM(2013) 260 final.

[5] COM(2013) 267 final.

[6] COM(2013) 265 final.

[7] KOM(2011) 883.

[8] KOM(2011) 896 og KOM(2011) 895.

[9] COM(2013) 462 final.

[10] COM(2012) 11.

[11] COM(2013) 512.

[12] COM(2013) 151.

[13] KOM(2011) 425.

[14] KOM(2011) 416.

[15] KOM(2011) 518.

[16] COM(2012) 242.

[17] KOM(2011) 737, 739 og 740. I overensstemmelse med konklusionerne fra Det Europæiske Råds møde i juli 2013 skal den nuværende ordning videreføres i den næste FFR. Den 4. september godkendte Kommissionen et udkast til fælles erklæring om egne indtægter, der indgår i den politiske aftale mellem Rådet og Europa-Parlamentet. Den går ud på, at der skal nedsættes en gruppe på højt plan, som skal iværksætte en generel undersøgelse af ordningen med egne indtægter.

[18] Kommissionens forslag (COM(2013) 192) til forordning om ændring af antidumpinggrundforordningen og antisubsidiegrundforordningen (Rådets forordning (EF) nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab, og Rådets forordning (EF) nr. 597/2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab).

[19] Se SWD(2013) 401 final.

[20] Det drejer sig om direktiv 98/59/EF om kollektive afskedigelser, direktiv 2001/23/EF om overførsel af virksomheder og direktiv 2002/14/EF om indførelse af en generel ramme for information og høring af arbejdstagerne i Det Europæiske Fællesskab.

[21] Revisionen af arbejdsmarkedsstatistikkerne vil afhænge af udviklingen i det europæiske statistiske system.

[22] Forordning (EF) nr. 810/2009 om en fællesskabskodeks for visa.

[23] Europa-Parlamentets og Rådets forordning (EF) nr. 562/2006 om indførelse af en fællesskabskodeks for personers grænsepassage.

[24] Direktiv 2005/29/EF om virksomheders urimelige handelspraksis over for forbrugerne, direktiv 1999/44/EF om visse aspekter af forbrugerkøb og garantier i forbindelse hermed og direktiv 93/13/EØF om urimelige kontraktvilkår i forbrugeraftaler.

[25] Europa-Parlamentets og Rådets forordning (EF) nr. 861/2007 af 11. juli 2007.

[26] Direktiv 2009/65/EF.

[27] Direktiv 82/891/EØF, 89/666/EØF, 2005/56/EF, 2009/101/EF, 2009/102/EF, 2011/35/EU, 2012/17/EU og 2012/30/EU.

[28] Der udføres for øjeblikket en konsekvensanalyse af den kommende "de minimis"-forordning med henblik på at vedtage forordningen inden udgangen af 2013. Konsekvensanalysen af den resterende del af statsstøttepakken (dvs. retningslinjerne for statsstøtte og bestemmelserne om gruppefritagelser og anmeldelsesformularer) er planlagt til begyndelsen af 2014. De nye retningslinjer og bestemmelser skal efter planen vedtages senest i juli 2014.

[29] Gennemgangen af lovgivningen om økologisk landbrug vil fokusere på uoverensstemmelser, mangler og ineffektive foranstaltninger, enklere regler og reducerede reguleringsrelaterede omkostninger. Konsekvensanalysen er planlagt til efteråret 2013, og Kommissionen ventes at vedtage forslagene i første kvartal 2014.

[30] KOM(2011) 82 og KOM(2011) 349.

[31] Kommissionens forordning (EF) nr. 1418/2007 af 29. november 2007 om eksport til nyttiggørelse af visse typer affald, der er opført i bilag III eller IIIA til Europa-Parlamentets og Rådets forordning (EF) nr. 1013/2006, til visse lande, der ikke er omfattet af OECD-beslutningen om kontrol med grænseoverskridende overførsel af affald.

[32] Europa-Parlamentets og Rådets forordning (EF) nr. 1072/2009 af 21. oktober 2009 om fælles regler for adgang til markedet for international godskørsel.

[33] Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser ("EF-fusionsforordningen").

[34] KOM(2006) 232.

[35] Kommissionen vil overveje alternative måder, hvorpå den kan opfylde sine forpligtelser i henhold til Århuskonventionen, og er ved at gennemføre en konsekvensanalyse, mens den afventer Domstolens afgørelse.

[36] COM(2012) 48 og COM(2012) 49.

[37] EFT L 52 af 4.1.1993, s. 18.

[38] Forordning (EF) nr. 48/2004.

[39] Rådets afgørelse 2000/642/RIA af 17. oktober 2000. Tidsplanen vil afhænge af vedtagelsen og gennemførelsen af forslaget til direktiv om bekæmpelse af hvidvaskning af penge, der blev vedtaget af Kommissionen den 5.2.2013, og som vil gøre afgørelse 2000/642/RIA overflødig.

[40] KOM(2008) 396. Kommissionen overvejer at fremsætte forslag på dette område.

[41] KOM(2004) 728 endelig af 29. oktober 2004.

[42] Rådets beslutning 77/706/EØF af 7. november 1977 om en målsætning på fællesskabsplan for nedsættelse af forbruget af primær energi i tilfælde af vanskeligheder for forsyningen med mineralolie og mineralolieprodukter (+ Kommissionens gennemførelsesbeslutning 79/639).

[43] Direktiv 92/43/EF og direktiv 2009/147/EF: kvalitetskontrollen vil blive tilrettelagt sådan, at den ledsager den evaluering, der kræves i henhold til lovgivningen, under overholdelse af de frister, der er fastsat i direktiverne.

[44] Forordning (EF) nr. 66/2010.

[45] Forordning (EF) nr. 1221/2009.

[46] Omfatter direktiv 86/278/EØF (slam fra rensningsanlæg), direktiv 94/62/EF (emballage og emballageaffald), direktiv 96/59/EF (PCB/PCT), direktiv 2000/53/EF (udrangerede køretøjer), direktiv 2006/66/EF (batterier).

[47] Direktiv 2002/49/EF om vurdering og styring af ekstern støj, evaluering af direktiv 2009/126/EF af 21. oktober 2009 om fase II-genvinding af benzindampe ved benzinpåfyldning af motorkøretøjer på servicestationer, direktiv 2004/35/EF om miljøansvar for så vidt angår forebyggelse og afhjælpning af miljøskader og direktiv 2007/2/EF om opbygning af en infrastruktur for geografisk information i Det Europæiske Fællesskab (Inspire).

[48] Rammedirektiv 89/391/EØF og 23 tilhørende direktiver.

[49] Direktiv 2009/28/EF af 23. april 2009 om fremme af anvendelsen af energi fra vedvarende energikilder og om ændring og senere ophævelse af direktiv 2001/77/EF og 2003/30/EF.

[50] Forordning (EF) nr. 767/2008 og Rådets beslutning 2004/512.

[51] Rådets forordning (EF) nr. 2007/2004 om oprettelse af et europæisk agentur for forvaltning af det operative samarbejde ved EU-medlemsstaternes ydre grænser (Frontex).

[52] Forordning (EF) nr. 863/2007 om indførelse af en ordning for oprettelse af hurtige grænseindsatshold og ændring af Rådets forordning (EF) nr. 2007/2004 med hensyn til denne ordning og om regulering af gæstemedarbejderes opgaver og beføjelser.

[53] Rådets direktiv 2004/81 om udstedelse af opholdstilladelser til tredjelandsstatsborgere, der har været ofre for menneskehandel, eller som er indrejst som led i ulovlig indvandring, og som samarbejder med de kompetente myndigheder. Det vil blive overvejet at slå dette direktiv sammen med direktiv 2011/36, der er relevant for bekæmpelsen af menneskehandel.

[54] Rådets rammeafgørelse 2008/841/RIA og Rådets rammeafgørelse 2008/919/RIA om ændring af rammeafgørelse 2002/475/RIA.

[55] Rådets direktiv 79/7/EØF om gradvis gennemførelse af princippet om ligebehandling af mænd og kvinder med hensyn til social sikring.

[56] Forordning (EF) nr. 805/2004 af 21. april 2004 om indførelse af et europæisk tvangsfuldbyrdelsesdokument for ubestridte krav.

[57] Der er planlagt en evaluering på mellemlang sigt.

[58] Rådets direktiv 92/106/EØF af 7. december 1992 om indførelse af fælles regler for visse former for kombineret godstransport mellem medlemsstaterne (EFT L 368 af 17.12.1992, s. 38-42).

[59] Europa-Parlamentets og Rådets direktiv 2009/45/EF af 6. maj 2009 om sikkerhedsregler og -standarder for passagerskibe (omarbejdning) (EUT L 163 af 25.6.2009, s. 1-140).

[60] Det Europæisk Luftfartssikkerhedsagentur (EASA), grundforordning 216/2008.

[61] Europa-Parlamentets og Rådets direktiv 2009/136/EF af 25. november 2009 om ændring af direktiv 2002/22/EF om forsyningspligt og brugerrettigheder i forbindelse med elektroniske kommunikationsnet og -tjenester, direktiv 2002/58/EF om behandling af personoplysninger og beskyttelse af privatlivets fred i den elektroniske kommunikationssektor og forordning (EF) nr. 2006/2004 om samarbejde mellem nationale myndigheder med ansvar for håndhævelse af lovgivning om forbrugerbeskyttelse.

[62] Direktiv 2010/13/EU. Der har lige fundet en høring sted om de centrale elementer i direktivet om audiovisuelle medietjenester, og der blev holdt en separat høring om uafhængigheden af tilsynsorganerne på det audiovisuelle område (artikel 30 i direktivet om audiovisuelle medietjenester), som for øjeblikket er genstand for en vurdering.